Virallinen lehti nro C 050 , 22/02/1999 s. 0045



KIRJALLINEN KYSYMYS P-1529/98 esittäjä(t): Elly Plooij-van Gorsel (ELDR) komissiolle (11. toukokuuta 1998) Aihe: Alankomaalaisten rakennusyhtiöiden ongelmat Saksassa sijaitsevilla rakennustyömailla Saksan lähetettyjä työntekijöitä koskevan lain (Arbeitnehmer-Entsendegesetz eli AEg) mukaan niiden alankomaalaisten yrittäjien, jotka käyttävät alankomaalaisia työntekijöitä Saksassa sijaitsevilla rakennustyömailla, on pidettävä saatavilla työntekijöiden palkka-asiakirjat näillä rakennustyömailla. Lisäksi työnantajat ovat olleet 1. tammikuuta 1998 lähtien velvoitettuja olemaan Saksan valvontaviranomaisten tavoitettavissa joko (posti)osoitteen tai valtuutetun henkilön kautta. Laiminlyönti saattaa johtaa suuriin, jopa 500 000 Saksan markan suuruisiin sakkoihin. 1. Onko komissio tietoinen, että alankomaalaiset yritykset, jotka toimivat Saksassa tai haluaisivat toimia siellä, ovat AEg:n muutoksen jälkeen joutuneet vastatusten raskaiden hallinnollisten velvoitteiden kanssa, jotka vaikeuttavat kovasti työskentelyä Saksassa? 2. Voisiko komissio tutkia, ovatko AEg:n määräykset yhteensopivia yhteisöoikeuden ja erityisesti työntekijöiden vapaata liikkuvuutta ja palvelujen vapaata tarjontaa koskevien määräysten kanssa? 3. Jos AEg:n todetaan sisältävän sisämarkkinoiden toimintaa haittaavia luvattomia protektionistisia määräyksiä, mihin toimiin komissio aikoo ryhtyä niiden poistamiseksi? Komission jäsenen Mario Montinkomission puolesta antama vastaus (3. heinäkuuta 1998) Arvoisa parlamentin jäsen tuo esiin kysymyksiä, jotka liittyvät rajat ylittävien palvelujen tarjoamisen vapauteen. Tätä perusvapautta koskee EY:n perustamissopimuksen 59 artikla ja palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16. joulukuuta 1996 annettu Euroopan parlamentin ja neuvoston direktiivi 96/71/EY(1). Direktiivillä 96/71/EY tähdätään siihen, että yritys, joka tarjoaa palveluja toisen jäsenvaltion alueella ja lähettää sinne työntekijöitä, noudattaa kyseisessä jäsenvaltiossa voimassa olevien, vähimmäissuojaa koskevien pakottavien sääntöjen "kovaa ydintä". Komissio vastaa kysymyksiin seuraavasti: 1. Komission on saanut useita valituksia lähetettyjä työntekijöitä koskevasta Saksan laista sekä eri jäsenvaltioista tulevilta yrityksiltä että näitä yrityksiä edustavilta ammattijärjestöiltä. 2. Saksan toimenpiteitä on tarkasteltava yhteisön oikeuden edellä mainittujen säännösten ja määräysten valossa. Komissio on sitä mieltä, että työtä ja työllisyyttä koskevien vähimmäisedellytysten noudattamisen valvontatoimenpiteiden on oltava suhteessa tavoiteltuun päämäärään. Saksan lainsäädäntö ei vaikuta työntekijöiden vapaaseen liikkuvuuteen, sillä siinä säädetään ainoastaan yrityksiä eikä palkattuja työntekijöitä koskevista velvoitteista. 3. Saksan Wiesbadenin työtuomioistuin on hiljattain saattanut Euroopan yhteisöjen tuomioistuimen käsiteltäväksi ennakkoratkaisukysymyksiä, jotka koskevat lähetettyjä työntekijöitä koskevaa Saksan lakia. Koska näyttää siltä, että Saksan viranomaisilla ei ole aikomusta keskeyttää järjestelmänsä soveltamista näiden ennakkoratkaisukysymysten valossa, ja koska useat ulkomaiset yritykset ovat tehneet valituksen komissiolle, komissio tutkii mahdollisuutta aloittaa rikkomusmenettely Saksaa vastaan. Komissio ilmoittaa arvoisalle parlamentin jäsenelle jatkotoimista asiassa. (1) EYVL L 18, 21.1.1997.